Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 707/11/4404	Nové Zámky, 19.6.2012
EEČ : 2-33-69-2012

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Na začiatku mesiaca január r. 2011 v rodinnom dome č. 124 v obci XXXXX prerušila prívodový elektrický kábel z prípojky z nemeranej časti siete a v mieste prerušenia pripojila vodič typu CY 2,5 mm˛ mimo merania, ktorý zaviedla do obytného priestoru, kde takto neoprávnene napojila funkčné spotrebiče a takto v období od 6. januára do 6. júla 2011  neoprávnene odobrala 5.733 kWh elektrickej energie, čím spôsobila poškodenej Západoslovenskej energetike, akciovej spoločnosti XXXXX, škodu vo výške 935,65 €.        
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
42 mesiacov
Podľa § 216 odsek 3 Trestného poriadku určujem obvinenej XXXXX, ktorá dňa 31. októbra 2011 v Bratislave uzavrela s poškodenou Západoslovenskou energetikou, akciovou spoločnosťou XXXXX ako s veriteľkou dohodu o uznaní a vysporiadaní záväzku, aby spôsobenú škodu v priebehu skúšobnej doby uhradila.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ Štúrovo svojím uznesením ČVS: ORP-1658/ŠT-NZ-2011 z 17.10.2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin krádeže podľa § 212 odsek 2 písmeno e) Trestného zákona, ktorého sa dopustila tak, že na začiatku mesiaca január r. 2011 v rodinnom dome č. 124 v obci XXXXX prerušila prívodový elektrický kábel z prípojky z nemeranej časti siete a v mieste preruđenia pripojila vodič typu CY 2,5 mm˛ mimo merania, ktorý zaviedla do obytného priestoru, kde takto neoprávnene napojila funkčné spotrebiče a takto v období od 06.01. do 06.07.2011 neoprávnene odobrala 5.733 kWh elektrickej energie, čím spôsobila poškodenej Západoslovenskej energetike, akciovej spoločnosti XXXXX, škodu vo výške 935,65 €.
	Za tento prečin môže súd v prípade podania obžaloby uložiť obvinenej trest odňatia slobody vo výmere až na dva roky.
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
 c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Poverený príslušník PZ dňa 17.11.2011 vypočul obvinený XXXXX. Táto pri tomto výsluchu vyhlásila, že uvedený skutok, za ktorý je stíhaná, spáchala. O tom, že toto jej vyhlásenie bolo vykonané slobodne, vážne a zrozumiteľne, nie sú odôvodnené žiadne pochybnosti. Okrem toho pri tomto výsluchu dala súhlas na podmienečné zastavenie trestného stíhania.
	Veriteľka ZSE Distribúcia, a. s. XXXXX s dlžníčkou XXXXX uzavrela v Bratislave dňa 31.10.2011 dohodu o uznaní a vysporiadaní záväzku. Predmetom tejto dohody je uznanie záväzku, vyplývajúceho zo spáchania horeuvedeného skutku s následnou škodou vo výške 935,65 €. V tejto dohode sa obvinená XXXXX zaviazala dlžnú sumu 935,65 € zaplatiť v 46 mesačných splátkach po 20,- € a poslednú splátku vo výške 15,65 €, a to počnúc od novembra 2011 vždy do 25. dňa v príslušnom mesiaci poštovou poukážkou alebo prevodným príkazom na účet veriteľa v Tatra banke, a. s.
	Obvinená XXXXX v evidencii priestupkov od r. 1970 a ani v registri trestov GP SR záznamy nemá.
	Tieto skutočnosti nasvedčujú tomu, že podmienečné zastavenie trestného stíhania v spojení s určením primeranej skúšobnej doby a povinnosti zaplatiť spôsobenú škodu v priebehu tejto skúšobnej doby možno považovať za dostačujúce rozhodnutie.
	V prípade, ak obvinená XXXXX v uvedenej skúšobnej dobe povedie riadny život, to znamená, že sa nedopustí žiadneho trestného činu a ani len priestupku, podľa § 217 odsek 1 Trestného poriadku rozhodnem, že sa obvinená osvedčila. V opačnom prípade, to znamená, pokiaľ sa obvinená XXXXX v skúšobnej dobe dopustí trestného činu alebo čo aj len priestupku, rozhodnem, a to hoci aj počas skúšobnej doby, o tom, že sa v trestnom stíhaní bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor